Феликс Санчес

**Феликс Санчес** (роден на 30 август 1977 г.) е доминикански атлетичар. Тој се натпреварува во дисциплината 400 метри со пречки.

Санчес е двократен олимписки златен медалист, победувајќи на игрите во 2004 и 2012. Тој го освоил златниот медал на трката на 400 метри со пречки на Светското првенство 2001 и успешно го одбранил на Светското првенство 2003.

Санчес е познат по многу прекари: "Супер Феликс," "невидливиот," "Супермен," и "диктаторот." Олимпискиот стадион Феликс Санчес, најголемиот стадион во Доминиканската република е именуван по него.

## Ран живот
Санчес е роден во Њујорк од доминикански родители и израснал во Сан Диего, Калифорнија. Тој се школувал во средното училиште *University City High School* а потоа на колеџот Меса во Сан Диего. Феликс се запишал на студии по психологија на Универзиетот Јужна Каролина во 1998 година. Натпреварувајќи се за универзитетскиот клуб, тој станал универзитетски шампион на 400 метри со пречки и на 4 × 400 метри.

## Кариера

Санчес одлучил да се натпреварува за Доминиканската Република на меѓународните натпреварувања, и својот прв настап за државата го имал на Панамериканските игри во 1999 година. Помеѓу 2001 и 2004 година тој победил на 43 последователни трки во дисциплината 400 метри со пречки, вклучувајќи ги и трките одржани на светските првенства во Едмонтон 2001 и во Париз 2003. Во 2002, тој бил добитник на џекпотот од еден милион долари кој се доделува во дијамантската лига, откако бил победник на сите седум трки на 400 метри со пречки.

На Панамериканските игри во 2003, Санчес го освоил првиот златен медал за Доминиканската Република на игрите и исто така го соборел рекордот на игрите во дисциплината 400&nbsp;метри со пречки. Во 2003 тој бил прогласен за атлетичар на годината од страна на списанието Атлетски вести (*Track and Field News*). На Летните олимписки игри 2004, тој го освоил првиот олимписки златен медал за својата држава победувајќи на трката на 400 метри со пречки.

За време на својата победничка серија на 43 трки, од 2001 до 2004, Санчес бил познат по тоа што носел црвен стегач на раката. Стегачот кој го добил како сувенир од игрите во Сиднеј му служел како мотивација откако таму тој не успеал да се пласира во финалето. Откако го освоил златниот олимписки медал во Атина 2004, Санчес го дал стегачот на ИААФ за аукција а собраните парите биле донирани за хуманитарни цели. На првата трка по Летните олимписки игри – и прва трка без стегачот – на митингот во Брисел, Санчес се повредил и не ја завршил трката.

Во 2012, на 34-годишна возраст, Санчес се натпреварувал на Летните олимписки игри 2012. Тој најпрво истрчал најдобро време во квалификациите, а потоа победил во финалето со време од 47.63 секунди, исто како и победничкото време во Атина 2004 и негово најбрзо истрчано време во последните осум години. Со освојувањето на олимписката титула, тој станал најстариот победник во дисциплината 400 метри со пречки. До тој момент тој бил единствениот олимписки медалист за Домиканската Република но 45 минути подоцна, Лугелин Сантос успеал да го освои сребениот медал на трката на 400 метри. За неговиот настап во Лондон,  Санез ја добил наградата Лауреус за враќање на годината.

## Наводи

## Надворешни врски

* Профил на IAAF.org

Категорија:Родени во 1977 година
Категорија:Живи луѓе
Категорија:Доминикански атлетичари
Категорија:Олимписки златни медалисти за Домиканската Република